Nervøs Løseth med i medaljekampen
For som start nummer 18, den første av de to norske, var Nina Løseth bra med de beste på toppen. Anna Fenninger ledet soleklart i mål da Løseth satte utfor. Den norske alpinisten sier hun er i sitt livs form, men var aldri i nærheten av å kunne true Fenninger. Likevel kjørte hun inn til en femteplass 1,40 sekunder bak Fenninger. – Jeg har mer å gå på, men det var kjekt å komme i gang og være såpass godt med. Det var godt at jeg klarte å gripe muligheten litt, sier Løseth til NRK.Førsteomgangen av kvinnenes VM-renn i Beaver Creek pågår fortsatt og Løseth er blitt skjøvet ned til en foreløpig sjetteplass. Dermed kan det bli spennende sett med norske øyne i den andre omgangen, som begynner klokken 22.15 norsk tid. Forhåpentlig klarer Løseth å styre nervene der. – Jeg var veldig nervøs før start, men tror det er bra. Jeg har lært å omfavne nervøsiteten, sier hun.Lagvenninne Ragnhild Mowinckel taklet ikke dem like bra. Hun fikk det ikke til å stemme i storslalåm-løypen og er hele 2,54 sekunder bak ledende Fenninger. For det var østerrikeren det meste handlet om i førsteomgangen. Fenninger gjorde ingen store feil og imponerte stort. Resultatliste: 1. Anna Fenninger (Østerrike) - 1.08,98 2. Michaele Kirchgasser (Østerrike) + 0,81 sekunder 3. Jessica Lindell-Vikarby (Sverige) + 0,90 4. Tina Maze (Slovenia) + 1,10 5. Tina Weirather (Liechtenstein) + 1,35 De norske: 6. Nina Løseth + 1,40 19. Ragnhild Mowinckel + 2,54 VG oppdaterer artikkelen!
Mens østerrikske Anna Fenninger var desidert best i den første omgangen av kvinnenes storslalåm i alpin-VM, imponerte 25 år gamle Nina Løseth stort.